Saakashvili Gruziya bosh vaziri lavozimiga da’vogarlik qilishdan voz kechdi

Gruziya sobiq prezidenti, bosh vazirlikka nomzod Mixail Saakashvili hukumat rahbari lavozimidan voz kechdi, deb xabar bermoqda “RBK”.

“Meni hech bir lavozim, shu jumladan, Gruziya bosh vaziri lavozimi ham qiziqtirmaydi”, — dedi Saakashvili. Avvalroq uning nomzodi “Umumiy milliy harakat” partiyasi tomonidan ilgari surilgan edi.
U sobiq bosh vazir, “Gruziya orzusi” partiyasi yetakchisi Bidzinu Ivanishvilidan “hech qachon qo‘rqmagan”ligini aytib, Gruziya xalqiga “nafas olish” uchun imkon berishga chaqirdi. Shu bilan birga, Saakashvili Gruziya xalqiga “qo‘l ko‘targanlar”ga qarshi “oxirigacha borish”ga tayyorligini ma’lum qildi.
Gruziya sobiq yetakchisi “jismoniy jihatdan qayerda bo‘lishi”ni eng yaqin orada ma’lum qilishga va’da berdi.
Gruziyada 31-oktabr kuni parlament saylovlari bo‘lib o‘tdi. 150 ta deputatlik o‘rniga 48 ta partiya va 2 ta muxolifat bloki da’vogarlik qildi. Saylovlar yangi saylov tizimi bo‘yicha o‘tkazildi: 120 nafar deputat proporsional ro‘yxatlar bo‘yicha, 30 nafari esa majoritar okruglar bo‘yicha saylanadi.
Ayni paytda Gruziya Markaziy saylov komissiyasi byulletenlarning 63,19 foizini hisoblab chiqdi. Uning natijalariga ko‘ra, “Gruziya orzusi” hukmron partiyasi ovozlarning 48,99 foizini qo‘lga kiritdi. Sobiq prezident Mixail Saakashvilining partiyasi — “Umumiy milliy harakat” kiradigan “Kuch birlikda” muxolifat bloki esa 26,05 foiz ovoz to‘pladi.
Gruziya sobiq prezidenti Mixail Saakashvili gruzin qamoqxonasida mamlakatning boshqa mahbuslari kabi eng yaxshi oziq-ovqat bilan ta’minlanishi haqida Gruziya adliya vaziri Tea Sulukiani aytib o‘tgan edi.
Avvalroq Mixail Saakashvili Gruziyadagi parlament saylovida muxolifat g‘alaba qozonsa, mamlakat bosh vaziri bo‘lishga tayyorligini bildirgandi.
Mixail Saakashvili 2015—2016-yillarda Ukrainaning Odessa viloyati ma’muriyatini boshqargan. 2017-yilda o‘sha vaqtdagi Ukraina prezidenti Pyotr Poroshenko bilan nizo tufayli Saakashvili mamlakat fuqaroligidan mahrum qilingandi. 2019-yilda Vladimir Zelenskiy Ukraina prezidentligi uchun saylovlarda g‘alaba qozongach Saakashviliga mamlakat fuqaroligi qaytarib berildi.